P r e d k l a d a c i a   s p r á v a

	Návrh nariadenia vlády Slovenskej republiky, ktorým sa ustanovujú podrobnosti o požiadavkách na výrobky určené na styk s vodou určenou na ľudskú spotrebu je vykonávacím právnym predpisom k zákonu č. 126/2006 Z. z. o verejnom zdravotníctve a o zmene a doplnení niektorých zákonov. 

Návrh predloženého nariadenia vlády SR reaguje na požiadavku smernice Rady 98/83/EC z 3. novembra 1998 o kvalite vody určenej pre ľudskú spotrebu v platnom znení, plne transponovanú zákonom č. 126/2006 Z. z. o verejnom zdravotníctve a  o zmene a doplnení niektorých zákonov, ktorá zaväzuje členské štáty prijať všetky potrebné opatrenia, aby zabezpečili, že žiadne látky alebo materiály v prípade nových zariadení používaných pri príprave alebo distribúcii vody určenej na ľudskú spotrebu, alebo nečistoty spojené s týmito látkami resp. materiálmi pre nové zariadenia, nezostali vo vode určenej na ľudskú spotrebu vo vyšších koncentráciách, než je potrebné na účel ich použitia a že priamo ani nepriamo neznížia ochranu ľudského zdravia požadovanú v tejto smernici.

Návrh nariadenia vlády komplexne pokrýva problematiku požiadaviek na zloženie, úpravu a označovanie povrchu výrobkov určených na styk s pitnou vodou. Táto problematika nebola zatiaľ v našej legislatíve riešená samostatným všeobecne záväzným  právnym predpisom, iba posudkovou činnosťou orgánov na ochranu zdravia. 

Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. Z uvedeného dôvodu sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nepredkladá. 

	Navrhovaná právna úprava je v súlade s Ústavou Slovenskej republiky, so zákonom      č. 126/2006 Z. z. o verejnom zdravotníctva a o zmene a doplnení niektorých zákonov,  právnym poriadkom Slovenskej republiky a s medzinárodnými zmluvami a inými dokumentmi záväznými pre Slovenskú republiku. 

	Predkladaný návrh nariadenia vlády je technickým právnym predpisom, čo bolo dôvodom predloženia materiálu na vnútrokomunitárne pripomienkové konanie po prvom prerokovaní Legislatívnou radou vlády SR dňa 25. apríla 2006, podľa požiadaviek smernice Európskeho parlamentu a Rady č. 98/34/ES z 22. júna 1998, ktorá stanovuje postup pre poskytovanie informácií v oblasti technických noriem a predpisov a pravidiel pre služby informačnej spoločnosti. Návrh nariadenia vlády bol notifikovaný pod označením 2006/0252/SK.

         Predkladaný návrh nariadenia vlády bol prerokovaný v  Legislatívnej rade vlády Slovenskej republiky dňa 6. februára 2007 a  pripomienky sú zapracované do predloženého návrhu.